次李提舉過南園飲散賦詩韻
作者：曹勛
朝代：宋

paragraphs: 小山叢薄棲南郭，蘭若蔽虧如間錯。
竹色低侵几案凉，海雲常壓波濤惡。
遣愁五字了未有，取醉一樽良可托。
折簡敢致先生游，俎豆陶匏殊寂寞。
風流固自出元化，祥鳳本合巢阿閣。
步武乃肯臨草草，塵光不間知落落。
今年田疇極豐熟，早禾晚禾靡風雹。
爲酒具黍共婆娑，應爲野人一笑作。